| Dólar de Terra Nova † |
| --- |
|  |  |
| Billete dun dólar(1920) | Moeda de 2 dólares(1870) |
| Ámbito: |  Terra Nova |
| Fracción: | Cent (¢) |
| Moedas: | 1, 5, 10, 20, 25, 50 cents, e 2 dólares. |
| Billetes: | 25, 40, 50, 80 cents, e 1, 2, 5, 10, 20 e 50 dólares. |
| Emisor: | *Department of Finance ans Customs*. |
|  |

O **dólar de Terra Nova** foi a moeda da colonia e do dominio de Terra Nova desde 1865 ata 1949, cando este territorio pasou a se converter nunha das provincias do Canadá e asumiu o dólar canadense como unidade monetaria.

O dólar de Terra Nova dividíase en 100 centavos (*cents*).

Historia
--------

En 1865, Terra Nova acolleuse ao padrón ouro e o dólar pasou a substituír a libra esterlina, cun tipo de cambio de 1 dólar = 4 xilins e 2 peniques ou, o que é o mesmo, 1 libra = 4,80 dólares. Este tipo de cambio era lixeiramente superior ao do dólar canadense, que valía 0,7 peniques menos. Deste xeito, dous centavos de dólar equivalerían a un penique esterlino.

Tratábase dun tipo de cambio de compromiso entre as opcións de adoptar directamente o sistema británico ou o do dólar estadounidense, e tamén tivo o efecto de aliñar a nova unidade de Terra Nova co dólar das colonias británicas do Caribe Oriental Británico.

Terra Nova foi o único territorio do Imperio Británico que introduciu a súa propia moeda de ouro logo de se acoller ao padrón ouro. As moedas de dous dólares de ouro terranovenses emitíronse intermitentemente ata a crise bancaria de Terra Nova de 1894. O ano seguinte, os bancos canadenses trasladáronse a Terra Nova e o valor do dólar terranovense axustouse para o igualar ao do dólar canadense, mediante unha desvalorización do 1,4 %.

Finalmente, o dólar de Terra Nova foi substituído á par polo dólar canadense cando en 1949 se constituíu como unha provincia do Canadá.

Moedas
------

*Artigo principal**:* Moeda de Terra Nova.
En 1865 púxose en circulación unha primeira serie de moedas composta polos valores dun centavo (cobre), 5, 10 e 20 centavos (prata) e dous dólares (ouro). En 1870 introduciuse a moeda de prata de 50 centavos (medio dólar) e en 1917 substituíuse a moeda de 20 centavos por unha nova, tamén de prata, con valor de 25 centavos. Finalmente, en 1938 substituíuse a moeda de cobre dun céntimo por outra cuñada no mesmo metal mais cun tamaño inferior.

* 1 cent (1885).1 cent (1885).
* 50 cents (1908).50 cents (1908).
* 2 dólares (1870).2 dólares (1870).

Billetes
--------

Ao tempo que se introducían as primeiras moedas, autorizábase o *Commercial Bank of Newfoundland* para facer unha primeira emisión de billetes, en 1874, co valor facial expresado en libras esterlinas e dólares, utilizando un tipo de cambio de 4 dólares = 1 libra. Tendo en conta que este cambio coincidía co do dólar canadense da época, parece posible que esta primeira serie de billetes non estivese destinada á súa posta en circulación como "dólares de Terra Nova".

Na década de 1880, tanto o *Commercial Bank* como o *Union Bank of Newfoundland* emitiron novas series de billetes co seu valor facial xa expresado unicamente en dólares, compostas polos valores de 2, 5, 10, 20 e 50 dólares. Estes dous bancos crebaron por mor da crise de 1894.

Xa no século XX, o Departamento de Obras Públicas puxo en circulación en 1901 billetes gobernamentais con valores de 40, 50 e 80 centavos, e de un e cinco dólares, aos que en 1910 se lles engadiron os billetes de 25 centavos e de 2 dólares. Finalmente, en 1920 o Tesouro introduciu novos billetes dun e de dous dólares.

* 2 dólares (1882).2 dólares (1882).
* 2 dólares (1920).2 dólares (1920).
* 1 libra esterlina = 4 dólares(1874).1 libra esterlina = 4 dólares  
(1874).

Padrón ouro
-----------

Desde 1895, o dólar de Terra Nova estivo vinculado ao dólar canadense e seguiu a ser convertible en ouro mesmo despois de que o Canadá saíse do padrón ouro en 1931. Como consecuencia da saída do padrón ouro e da situación económica da Depresión, o dólar canadense sufriu unha caída con respecto ao dólar estadounidense, o que abriu a oportunidade dun mercado de arbitraxe unidireccional cos Estados Unidos. Resultou rendible, daquela, converter os dólares canadenses en ouro en Terra Nova e logo levar o ouro aos Estados Unidos para o vender alí con beneficios. Isto supuxo unha presión económica para Terra Nova, xa que as súas reservas de ouro comezaron a diminuír.

En decembro de 1931, o Goberno de Terra Nova sacou o país do padrón ouro, case un ano despois de que o fixera o Canadá. Seguidamente, na primavera de 1932, promulgouse unha nova lei pola que se modificaba a Lei da Moeda, para prohibir a exportación de ouro sen permiso. Os billetes pasaron entón a ser simplemente de curso legal, mais perderon a súa condición de seren convertibles en ouro.

Notas
-----

1. 1 2 3 4  "Currency". En Smallwood, J. R. ; Roberts, J. (1981). Páxinas 575-577.
2. ↑  "Newfoundland, two dollars". *Coinsandcanada.com*. 29 de marzo de 2004.
3. ↑  "Coins from Newfoundland. Dollar (1865-1949)". *Numista.com*
4. ↑  "1 Cent. Newfoundland. Queen Victoria". *Colnect.com*
5. ↑  "50 Cents. Newfoundland. Edward VII". *Colnect.com*
6. ↑  "2 Dollars. Newfoundland. Queen Victoria". *Colnect.com*
7. 1 2 3  "Newfoundland". *Banknote.ws*
8. ↑  "Newfoundland. 2 Dollars. 1882". *Banknote.ws*
9. ↑  "Newfoundland. 2 Dollars 1920". *Banknote.ws*
10. ↑  "Newfoundland. 1 Pound = 4 Dollars". *Banknote.ws*
11. 1 2  Hiller, J.; Harrington, M. (eds.). *The Newfoundland National Convention, 1946-1948. Volume two: reports and papers*. Memorial University of Newfoundland. Páxina 377. ISBN 0 7735 1246 2
12. ↑  *An Act to make Provision for controlling the Export of Gold and for controlling the Currency.* Statutes of Newfoundland. 1932. c. 1.

Véxase tamén
------------

### Bibliografía

* Berman, A. G. (2008). *Warman's Coins And Paper Money: Identification and Price Guide* (4 ed.). Krause Publications. ISBN 978-0-89689-683-3
* Cross, W. K. (2005). *Charlton Standard Catalogue.* *Canadian Coins* (59ª ed.). Charton Press. ISBN 978-0889682887
* Cuhaj, G. S. (ed.) (2012). *Canadian Coin Digest* (2ª ed.). *Krause Publications*. ISBN 978-1-4402-2985-5
* Haxby, J. A.; Willey, R. C. (1998). *Coins of Canada* (16ª ed.). The Unitrade Press. ISBN 978-1895909616
* Krause, C. L.; Mishler, C. (1991). *Standard Catalog of World Coins: 1801-1991 (18th ed.)*. Krause Publications. ISBN 0873411501
* Pick, A. (1994). *Standard Catalog of World Paper Money: General Issues* *(7th ed.)*. Krause Publications. ISBN 0-87341-207-9
* Pick, A. (1990). *Standard Catalog of World Paper Money: Specialized Issues (6th ed.)*. Krause Publications. ISBN 0-87341-149-8
* Smallwood, J. R.; Roberts, J. (1981). *Encyclopedia of Newfoundland and Labrador.* Volume 1. Newfoundland Book Publishers, St. John's.

* Portal:Canadá